CHO ฟื้นรับข่าว “ประจิน” เห็นชอบขสมก.เซ็นจัดซื้อรถเมล์ NGV
"ประจิน" เห็นชอบขสมก.เดินหน้าเซ็นจัดซื้อรถเมล์ NGV เชื่อทุกขั้นตอนโปร่งใส
17 มิ.ย. 2558

ผู้สื่อข่าวรายงานว่า ราคาหุ้น บริษัท ช.ทวี ดอลลาเซียน จำกัด (มหาชน) หรือ CHO ณ เวลา 10.11 น.อยู่ที่ 3.96 บาท ปรับตัวขึ้น 0.06 บาทหรือ 1.54% มูลค่าซื้อขาย 6.38 ล้านบาท ขณะที่ดัชนีหุ้นไทยโดยรวมบวก 0.17
พล.อ.อ.ประจิน จั่นตอง รมว.คมนาคม เปิดเผยว่า กรณีที่องค์การขนส่งมวลชนกรุงเทพ (ขสมก.) ยังไม่สามารถลงนามในสัญญากับกลุ่มบริษัทร่วมค้า JVCC ที่มี บริษัท ช.ทวี ดอลลาเซียน จำกัด (มหาชน) หรือ CHO ถือหุ้น 50% และบริษัท ช.ทวีขอนแก่น จำกัด บริษัทย่อยของ CHO ถือหุ้น 50%) ซึ่งเป็นผู้ชนะการประกวดราคาโครงการจัดซื้อรถโดยสารใช้ก๊าซธรรมชาติเป็นเชื้อเพลิง (NGV) จำนวน 489 คันได้
เนื่องจากมีการตั้งคณะกรรมการตรวจสอบการประกวดราคาที่ผ่านมานั้น ส่วนตัวเห็นว่า ขสมก.ควรเดินหน้าต่อไป เนื่องจากที่ผ่านมาการดำเนินการประกวดราคาเป็นไปตามขั้นตอนข้อตกลงบันทึกคุณธรรมถูกต้อง มีความโปร่งใสซึ่งผู้มีส่วนร่วมได้ลงชื่อร่วมกันแล้ว รวมถึงทางองค์กรต่อต้านคอร์รัปชั่นได้ยืนยันว่าไม่ติดใจการประกวดราคาครั้งนี้
ทั้งนี้ ผู้ร้องเรียนเป็นบริษัทที่เข้าร่วมประกวดราคา แต่ไม่ได้รับการคัดเลือก เป็นผู้เสียประโยชน์ เป็นคู่แข่งเมื่อประมูลไม่ได้ แล้วมาร้องเรียน จึงถือว่าไม่เหมาะสม แต่การรับเรื่องร้องเรียนก็เป็นคนละส่วนไม่เกี่ยวกับกระบวนการที่ ขสมก.จะลงนามสัญญา
ผู้สื่อข่าวถามว่า โครงการประมูลจัดซื้อรถเมล์ NGV เป็นโครงการนำร่องเรื่องข้อตกลงคุณธรรมตามนโยบายของรัฐบาล ที่ให้ความสำคัญกับการป้องกันและขจัดการทุจริตประพฤติมิชอบระหว่างหน่วยงานของรัฐ แต่กลับมีการร้องเรียน จะถือว่าไม่ประสบความสำเร็จหรือไม่ พล.อ.อ.ประจิน กล่าวว่า ต้องดูว่าข้อร้องเรียนมีข้อเท็จจริงหรือไม่ ร้องเรียนโดยระบุชื่อชัดเจนหรือไม่ หากเป็นการร้องเรียนที่มีข้อเท็จจริง ผู้ร้องเป็นนิติบุคคลหรือองค์กรต้านทุจริตก็จะให้ความสำคัญ และพิจารณา ซึ่งองค์กรต่อต้านทุจริตฯเข้าร่วมตรวจสอบตั้งแต่แรก ยืนยันแล้วว่าไม่ติดใจ และเตรียมจะเข้าตรวจสอบในการจัดซื้อเฟส 2 เฟส 3 แล้ว ดังนั้นขสมก.ควรเดินหน้าตามขั้นตอนต่อไปได้
ส่วนกรณีที่ คณะกรรมการต่อต้านการทุจริตแห่งชาติ(คตช.)  ได้มีการตั้งคณะกรรมการตรวจสอบกระบวนการประกวดราคา จัดซื้อรถเมล์ NGV ด้วยนั้น พล.อ.อ.ประจินกล่าวว่า ไม่ทราบเรื่อง และไม่ได้รับรายงานเรื่องนี้ โดยมั่นใจว่า เรื่องนี้ ทำทุกอย่างโปร่งใส เปิดเผยทุกขั้นตอน